יצחק לוי

הרב **יצחק לוי** (נולד ב-6 ביוני 1947) הוא איש ציבור ישראלי. היה יושב-ראש מפד"ל, חבר הכנסת ושר בממשלות ישראל.

## ביוגרפיה
לוי נולד בעיר קזבלנקה שבמרוקו לאורה ולדניאל יצחק לוי, לימים ח"כ מטעם המפד"ל. אחיו הם הרב שלמה לוי ופרופסור יהודה לוי. עלה ארצה בשנת 1957.

בצעירותו למד בישיבה תיכונית נתיב מאיר ולאחר מכן בישיבת הכותל בירושלים. שירת כרב-סרן בצה"ל. בעל השכלה תיכונית והסמכה לרבנות. במקצועו הוא רב ומחנך.

כיהן בעבר כראש הישיבה התיכונית "בית יהודה" בכפר מימון, היה מזכ"ל התנועה הדתית, חבר ההנהלה הארצית של תנועת בני עקיבא והמזכירות העולמית וראש מנהל היישום במכון הישראלי לדמוקרטיה. כיום עומד בראש הוועד המנהל של האקדמית חמדת.

## פעילות פוליטית
בשנת 1983 פרש מהמפד"ל יחד עם הקבוצה שהקימה את סיעת מצ"ד, וחזר עמם למפד"ל בשנת 1986. באותה שנה מונה לכהן כמזכ"ל המפד"ל. בשנת 1988 נבחר לראשונה לכנסת מטעם המפד"ל, ובשנת 1996 מונה בממשלת בנימין נתניהו לשר האנרגיה ולשר התחבורה, אך שלושה שבועות לאחר הקמת הממשלה ויתר על תיק האנרגיה לצורך הקמת משרד התשתיות הלאומיות לשר אריאל שרון. בשנת 1998, משנפטר יו"ר המפד"ל, השר זבולון המר, נבחר לוי למחליפו כיו"ר המפד"ל וכשר החינוך והדתות (במשרד הדתות כיהן רק עד 13 בספטמבר 1998). בשנת 1999 מונה לשר השיכון והבינוי בממשלת ברק והתפטר מן הכנסת. בשנת 2000 פרש מהממשלה בעקבות ועידת קמפ דייוויד.

במהלך מבצע חומת מגן (8 באפריל 2002) נכנס לכהן בממשלת האחדות בראשות אריאל שרון כשר בלי תיק ועם פרישת האיחוד הלאומי מהממשלה, בספטמבר אותה שנה, מונה לשר התיירות. בשנת 2003 נבחר שוב לחבר כנסת ומונה לסגן שר הדתות. משפורק משרד זה היה לסגן שר במשרד ראש הממשלה. בשנת 2004 תיאם עמדות עם יו"ר המפד"ל אפי איתם והם התפטרו מתפקידם בקואליציה עקב התנגדותם לתוכנית ההתנתקות.

בפברואר 2005 פרש מהמפד"ל, יחד עם אפי איתם, במחאה על הישארותה בקואליציה של ממשלת שרון והשניים הקימו את מפלגת אח"י. באותה השנה התמזגה הסיעה אל תוך האיחוד הלאומי, שבה היה חבר עד פרישתו מהחיים הפוליטיים בחודש דצמבר 2008, עקב יציאה לפנסיה.

## חוקים שיזם
[ימין|ממוזער|250px|הרב יצחק לוי ב[הכנסת ספר תורה לזכר בתו איילת השחר לוי תשס"ו 2006]]
בין החוקים שיזם לוי במהלך כהונתו בכנסת:
* תיקון לחוק סדר הדין הפלילי הקובע כי בית המשפט לא יטיל עונש מאסר בפועל על נאשם שאינו מיוצג בידי סנגור. לפי החוק, על התביעה להודיע מראש אם יש אפשרות שתבקש הטלת עונש מאסר, ובמקרה כזה על בית המשפט למנות לנאשם סנגור (עם אתי לבני ומיכאל איתן)
* תיקון לחוק שיקים ללא כיסוי, המסמיך את המפקח על הבנקים להורות לבנקים שלא להגביל חשבונות בנק ולקוחות, בשל שיקים שסורבו בתקופה שבה הוכרזו מצב מיוחד בעורף או אירוע אסון המוני, לתקופה של עד 90 ימים.
* חוק ועדת שמיטה ממלכתית לשמירת כבודה וקדושתה של ארץ ישראל ומצוות התלויות בארץ ושמירת כבודה וקדושתה של שנת השמיטה.
* תיקון לחוק הבחירות (דרכי תעמולה) האוסר על פרסום סקרי בחירות החל מיום שישי שלפני הבחירות (עם רן כהן, יואל חסון וקולט אביטל)
* תיקון נוסף לחוק הבחירות (דרכי תעמולה), המקצר את משך תעמולת הבחירות המשודרת בטלוויזיה בכשליש.

## חיים אישיים
לוי הוא תושב כפר מימון שבנגב, נשוי ואב לחמישה. ב-2 בנובמבר 2000 שכל את בתו, איילת השחר, שנרצחה בפיגוע מכונית התופת ליד שוק מחנה יהודה בירושלים.

## קישורים חיצוניים

* 

* הרב יצחק לוי, באתר האיחוד הלאומי
* 
* 
* 
* כל הכתבות על הרב יצחק לוי, באתר ערוץ 7

## הערות שוליים

קטגוריה:בוגרי ישיבת כרם ביבנה
קטגוריה:חברי הכנסת מטעם המפד"ל
קטגוריה:חברי הכנסת מטעם האיחוד הלאומי
קטגוריה:חברי הכנסת מטעם האיחוד הלאומי-מפד"ל
קטגוריה:ראשי ישיבות תיכוניות
קטגוריה:רבני הציונות הדתית בישראל
קטגוריה:רבנים שרי ממשלות ישראל
קטגוריה:שרי ממשלת ישראל
קטגוריה:ישראלים ילידי מרוקו
קטגוריה:רבי-סרנים בצה"ל
קטגוריה:בוגרי ישיבת נתיב מאיר
קטגוריה:בוגרי ישיבת הכותל
קטגוריה:חברי הכנסת השתים עשרה
קטגוריה:חברי הכנסת השלוש עשרה
קטגוריה:חברי הכנסת הארבע עשרה
קטגוריה:חברי הכנסת החמש עשרה
קטגוריה:חברי הכנסת השש עשרה
קטגוריה:חברי הכנסת השבע עשרה
קטגוריה:רבנים חברי הכנסת
קטגוריה:ראשי המפד"ל
קטגוריה:יושבי ראש ועדת האתיקה
קטגוריה:סגני יושב ראש הכנסת בכנסת השבע עשרה
קטגוריה:כפר מימון: אישים
קטגוריה:אבות שכולים: חללי פעולות האיבה
קטגוריה:ישראלים שנולדו ב-1947